बलात्कार का आरोपी एनसीपी विधायक गिरफ्तार  
महाराष्ट्र में सत्तारूढ़ गठबंधन के घटक राष्ट्रवादी कांग्रेस पार्टी के विधायक दिलीप वाघ को एक लड़की के साथ बलात्कार के आरोप में गिरफ्तार कर लिया गया है।
महाराष्ट्र में सत्तारूढ़ गठबंधन के घटक राष्ट्रवादी कांग्रेस पार्टी के विधायक दिलीप वाघ को एक लड़की के साथ बलात्कार के आरोप में शनिवार रात को गिरफ्तार कर लिया गया। पुलिस आयुक्त संजीव दयाल ने बताया कि वाघ को मुंबई में गिरफ्तार किया गया।  संयुक्त पुलिस आयुक्त (अपराध) हिमांशु राय ने बताया, नासिक पुलिस के अनुरोध पर अपराध शाखा ने वाघ का पता लगाने के लिए पुलिस बल तैनात किया था। विधायक को उपनगर ब्रांद्रा से गिरफ्तार किया गया। उन्हें आगे की कार्रवाई के लिए नासिक पुलिस को सौंप दिया जाएगा।  उत्तरी महाराष्ट्र में जलगांव जिले के पचोरा से विधायक वाघ और उनके निजी सहायक महेश माली के खिलाफ मामला दर्ज किया गया था। दोनों के खिलाफ पीड़ित ने प्राथमिकी दर्ज कराई थी।  माली अभी भी फरार है। नासिक पुलिस उपायुक्त सुभाष नीलेवाड ने बताया कि 20 वर्षीय लड़की ने अपनी शिकायत में आरोप लगाया है कि नासिक में गेस्ट हाउस में उसे नौकरी दिलाने में सहयोग के बहाने बुलाया गया था और वहां वाघ और माली ने उसके साथ बलात्कार किया। उन्होंने बताया कि लड़की की नासिक अस्पताल में चिकित्सकीय परीक्षणों में दुष्कर्म की पुष्टि हुई है।  उपमुख्यमंत्री और राकांपा नेता अजीत पवार ने कहा, पार्टी ने बलात्कार के आरोप को गंभीरता से लिया है और वाघ को निलंबित कर दिया। वाघ ने अपने खिलाफ साजिश का आरोप लगाया है। यदि वह निर्दोष साबित होते हैं, तो उनके खिलाफ कार्रवाई वापस ले ली जाएगी।  इससे पहले राकांपा प्रमुख और कृषि मंत्री शरद पवार ने कहा था, उन्हें आत्मसमर्पण कर देना चाहिए और जांच का सामना करना चाहिए। यदि वह दोषी पाए जाते हैं, तो फिर पार्टी इस मुद्दे का फैसला करेगी। पार्टी के प्रवक्ता ने बताया कि महाराष्ट्र राकांपा अध्यक्ष मधुकर पिछाड ने विधायक को बर्खास्त कर दिया और सरकार से इस मामले में जांच करने की मांग की है।